恩波橋
作者：陳延齡
朝代：宋

paragraphs: 富春勝趣景一幅，四面好山青簇簇。
浙江逶迤向東來，千里平鋪鴨頭綠。
老夫作官從此遊，恩波閣道如虹浮。
凭欄夜半玩星斗，會稽分夜天南頭。
是時萬籟寂不作，惟見翺翔雙白鶴。
赤松正與董雙成，坐駕雲軿窮碧落。
素娥海上來相迎，玉笙度曲鸞鳳鳴。
商音嫋嫋洗人耳，驚起葛翁仙夢醒。
走着氅衣忙草草，開門誤踢神爐倒。
丹光飛起掩月明，虎嘯龍吟天地老。